**Referat af Djøf Studerendes bestyrelsesmøde den 4. juni 2024**   
**kl. 11.00-15.30**

**Dagsorden**

1. Introduktion til Karrierestartere
2. Uddannelsespolitik – Undervisningsmiljøloven
3. Studiestartskampagne 2024
4. SoMe-indsats til studiestartskampagne 2024
5. Planlægning af formøde med repræsentantskabet
6. Planlægning af møde med samarbejdsforeninger, netværkene og repræsentantskabet
7. Djøf Studerendes Netværk

Meddelelser

1. Medlemstilfredshedsundersøgelse
2. Besøg af Anne Bach Waagstein, formand for Djøf Privat

Eventuelt

**Fra bestyrelsen deltog:**

Anders Vile Michaelsen (forperson)

Jonas Hofland (næstforperson)

Büsra Sara Aksoy

Christina Tjørntved Hansen

Katrine Eiholm Hindsgaul

Torbjørn Lynge Freiberg    
Nilan Ganeswaran Shanmugaratnam

Laurits Rasmussen

**Afbud:**

Adam Alexander Faust Spies

**Gæster:**

Anne Bach Waagstein (formand for Djøf Privats bestyrelse) (pkt. 9) 

**Fra sekretariatet deltog:**

Emma van Brakel Jeppesen     
Josefine Moldow (referent)    
Lars Brittain

Mark Wöhlk Leffers (pkt. 1)

Edith Jakobsen (pkt. 2)

Astrid Gufler (Pkt. 2)

Gine Rosenborg Stauning Dymock (pkt. 3)

Mikkel Josephsen (pkt. 3)

Laura Hauer (pkt. 4)

Anders Christian Jensen (pkt. 7)

Kristina Eline Blomhøj (pkt. 8)

**Ad 1. Introduktion til Karrierestartere**

**Resumé**Som en del af strategien 2025 har Djøf igangsat en indsats målrettet Karrierestarterne. Bestyrelsen orienteres om fremdrift, overvejelser og kommende tiltag.

**Indstilling**  
Sekretariatet indstiller, at bestyrelsen tager orienteringen til efterretning

**Referat**  
Mark Wöhlk Leffers præsenterede indsatsen målrettet karrierestarterne, som indbefatter kandidatstuderende og erhvervsaktive, der er i de første fem år på arbejdsmarkedet. Denne medlemsgruppe udgør 25% af Djøfs medlemmer, og er en af de mest udmeldelsestruede medlemsgrupper. Det fremhævedes, at stigninger i medlemskabspriserne medfører flere udmeldelser, og derfor skal der være særligt fokus på at vise karrierestarterne værdien af medlemskabet i overgangsperioden fra at være studerende til erhvervsaktiv. Indsatsen inkluderer nye tiltag på det sidste år af kandidatuddannelsen, herunder udsendelse af niche-mails med historier og perspektiver på, hvordan medlemmerne kan bruge deres kompetencer og forberede sig på fuldtidsjob. Desuden tilbydes skræddersyede tilbud til nyuddannede, inklusiv afvikling af specialeprisen og et karriereacceleratorprogram for nyuddannede privatansatte. Ydermere etableres også nyt tilbud til ledige dimittender, hvor der har været flere udmeldelser i det seneste år. Mark understregede, at Djøfs forsikring har stor betydning for medlemsfastholdelse, og Djøf dermed også har stort fokus på at udbrede forsikring til studerende.

Bestyrelsen diskuterede muligheden for mere markedsføring af specialeprisen, samt promovering af information om muligheden for skattefradrag for medlemskab. Der blev også rejst spørgsmål om specialeprisens venue med ønske fra bestyrelsen om plads til flere deltagende, samt at venue også signalerer fælles faglighed.

**Ad 2. Uddannelsespolitik – Undervisningsmiljøloven**

**Resumé**

Undervisningsmiljøloven indeholder ikke specifikke formuleringer om forebyggelse og håndtering af seksuel chikane på de videregående uddannelser. Djøf finder det vigtigt, at retten til et chikanefrit miljø også adresseres i forhold til studerende på videregående uddannelser, hvilket bl.a. kræver en præcisering af undervisningsmiljøloven, så den indeholder det specifikke forbud mod seksuel chikane, som ses i både Arbejdsmiljøloven og Ligebehandlingsloven og som er en direkte konsekvens EU’s ligestillingsdirektiv.

**Indstilling**

Med udgangspunkt i oplægget fra arbejdslivspolitisk chef, Edith Jakobsen, drøfter bestyrelsen mulige eller gode eksempler på tiltag målrettet forebyggelse og håndtering af sexisme og seksuel chikane på videregående uddannelsesinstitutioner.

**Referat**

Edith Jakobsen orienterede bestyrelsen om Djøfs målsætning om bl.a. at få ændret Undervisningsmiljøloven, så den indeholder et specifikt forbud mod seksuel chikane på linje med, hvad der er anført i hhv. Ligebehandlingsloven og Arbejdsmiljøloven.

I dag er de studerendes rettigheder kun sikret af overordnede bestemmelser i undervisningsmiljøloven. En lov, som både dækker elever og studerende i folkeskolen, på ungdomsuddannelserne og de videregående uddannelser. Undervisningsmiljøloven indeholder en bred formulering om, at elever og studerende har ret til et godt undervisningsmiljø. Dog er der i sagens natur stor forskel på oplevede problemstillinger alt efter om du er elev i 1. klasse eller går på 1. semester på universitetet. Dertil kommer, at det i dag kun er folkeskoler og ungdomsuddannelser, som har en såkaldt handlepligt, hvis der konstateres problemer med undervisningsmiljøet.

Senest viser Vives nye undersøgelse om forekomsten af sexisme og seksuel chikane, at det sker bredt i hele samfundet, dvs. også på uddannelsesinstitutioner, og at det særligt er unge, som er udsatte. Andre undersøgelser har også vist, at seksuel chikane også foregår blandt studerende. Ikke desto mindre har de videregående uddannelsesinstitutioner i dag ikke en formaliseret handlepligt, hvis der er problemer med undervisningsmiljøet, herunder problemer med sexisme og chikane.

Derfor mener Djøf, at Undervisningsmiljøloven bør præciseres, så den ekspliciterer, at studerende på videregående uddannelser har krav på et chikanefrit undervisningsmiljø. Djøf prioriterer også at drive sagen videre gennem dialog med diverse ordførere og planlægger yderligere møder på den anden side af sommerferien. Djøf har som medlem i Alliancen mod seksuel chikane også en mulighed for der at fremføre behovet for et øget fokus på de studerendes retsstilling. På mødet i Alliancen d. 25. juni deltager både ministre og en lang række andre interessenter, bl.a. fagforeninger, der er optaget af at bekæmpe seksuel chikane.

Bestyrelsen drøftede betydningen af den delte bevisbyrde og dens implikationer for retssager, selv ved en lovændring på området. Der blev nævnt eksempler på krænkende adfærd ved arrangementer på universiteterne og bekymringer over manglende handling fra universiteterne.

Bestyrelsen udtrykte opbakning til, at Djøf går videre med sagen gennem mulige politiske kanaler, og sekretariatet vil løbende holde bestyrelsen opdateret om sagens udvikling.

**Ad 3. Studiestartskampagnen 2024**

**Resumé**   
Sekretariatet orienterer bestyrelsen om indholdet i og afviklingen af dette års Studiestartskampagne 2024. Bestyrelsen tager orienteringen til efterretning og drøfter evt. forslag og kommentarer til kampagnen.

**Indstilling**   
Sekretariatet indstiller at bestyrelsen

* tager orienteringen om Studiestartskampagnen 2024 til efterretning og fremsætter evt. kommentarer og indspil til kampagnen.
* drøfter muligheder for at bestyrelsen bidrager til indhold som medafsender på opslag

**Referat**    
Gine Dymock, ny salgsleder i Studieliv, præsenterede mål og strategi for Studiestartskampagnen 2024, som løber fra 1. juli til 31. oktober. Konceptet fra sidste år med fysisk tilstedeværelse i form af bl.a. stande og studiestartspakken fortsætter. Målet er at nå 2/3 af hvervningen af det årlige mål og sekundært at øge salget af Djøf forsikringer. Kampagnen tilbyder meget ny merch herunder Stanley termokopper, muleposer og notesbøger, samt mange præmier, herunder en studiestartspakke, hvor man kan vinde en macbook, iphone og airpods. Dertil tilbydes nye medlemmer 500 kr. til studiebøger, gratis medlemskab det første år, forsikring og studiekurser. Djøf har 10 nye kontrakter fordelt i hele landet. På universitetsniveau laver SDU ikke længere kontrakter med partnere – dog er der ingen ændring med studieforeningerne. Som noget nyt deltager vi på Tietgens kollegiets festival og studieoplæg på SDU/Esbjerg.

Bestyrelsen drøftede, hvordan man yderligere kan fremme diversitet i studiestartskampagnen, samt muligheden for inddragelse af netværk. Slutteligt udtrykte bestyrelsen ros til sekretariatet for de mange og relevant tiltag som kampagnen består af.

**Ad 4. SoMe-indsats til studiestartskampagne 2024**

**Resumé**    
Bestyrelsen drøfter det “organiske spor” i studiestartskampagnen. Dertil drøfter bestyrelsen, hvordan bestyrelsens medlemmer kan bidrage til, og være medafsendere på, budskaber målrettet Djøf Studerendes medlemmer i forbindelse med studiestartskampagnen.

**Indstilling**    
Sekretariatet indstiller, at bestyrelsen på baggrund af orienteringen om det planlagte “organiske spor” i studiestartskampagnen

* drøfter bestyrelsens ønsker til temaer

**Referat**

Laura Hauer præsenterede det planlagte "organiske spor" i studiestartskampagnen 2024, som fokuserer på Djøfs værdier og personlighed. Der blev præsenteret to typer videoer: en mere formel type og en mere selfie-baseret type. Videoerne skal både ønske nye studerende velkommen på deres uddannelse, men også italesætte usikkerheder og sætte fokus på fagligt fællesskab og inklusion. Bestyrelsen blev opfordret til aktivt at komme med forslag og bidrag til kampagnen.

Bestyrelsen udtrykte ros for videoernes autenticitet og at alle studiesteder er repræsenterede, og lagde derudover vægt på vigtigheden i at have en høj grad af diversitet. Videoerne vil blive udgivet som reels på TikTok og Instagram, og det blev foreslået også at inkludere YouTube. Derudover drøftede bestyrelsen muligheder for at fremme diversitet i Djøfs SoMe-kampagner generelt, herunder mulig brug af modeller. Laura Haura opfordrede bestyrelsen til at bakke op om kampagnens budskaber om ”plads til alle på uni” ved selv at lave opslag om deres egen studiestart og evt. usikkerheder samt ved at engagere sig med kampagnens videoer gennem likes, kommentarer og delinger.

**Ad 5. Planlægning af formøde med repræsentantskabet**

**Resumé**    
Bestyrelsen drøfter mulighederne for at mødes med repræsentantskabet forud for kommende repræsentantskabsmøde den 25.04.2025.

**Indstilling**    
Forpersonskabet indstiller, at bestyrelsen

* træffer beslutning om et evt. formøde med repræsentantskabet som forberedelse af sagsbehandlingen på selve repræsentantskabsmødet.
* træffer beslutning om, hvornår et eventuelt formøde skal finde sted.

**Referat**  
Bestyrelsen drøftede muligheden for et formøde med repræsentantskabet som forberedelse til det kommende repræsentantskabsmøde den 25. april 2025. Formålet med mødet er at sikre, at repræsentantskabet er godt forberedt til at træffe beslutninger om Djøf Studerendes strategiske indsatser, budget mv.

Forpersonskabet argumenterede for vigtigheden af et formøde, hvilket den resterende bestyrelse i enighed tilsluttede sig. Bestyrelsen drøftede om nogle punkter på dagsordenen fra sidste års formøde i 2024 kunne forkortes eller slettes, da det nuværende repræsentantskab allerede er blevet introduceret til nogle af emnerne. Det blev foreslået at give en introduktion til, hvad bestyrelsen har arbejdet med hidtil, samt at involvere repræsentantskabet mere aktivt gennem gruppearbejde, hvor de kan bidrage med input til bestyrelsens arbejde.

Bestyrelsen traf beslutning om at afholde formøde for repræsentantskabet den 27. februar 2025, som et eftermiddag/aften-arrangement.

**Ad 6. Planlægning af møde med samarbejdsforeningerne, netværkene og repræsentantskabet**   
   
**Resumé**   
Bestyrelsen ønsker en god og kontinuerlig dialog med sine nærmeste samarbejdsrelationer, herunder samarbejdsforeninger, netværk og evt. repræsentantskabet og træffer derfor beslutning om et kommende møde med disse.

**Indstilling**    
Forpersonskabet indstiller, at bestyrelsen

* træffer beslutning om et evt. møde med samarbejdsforeningerne og netværkene, samt at dette afholdes tirsdag den 29. oktober 2024
* træffer beslutning om, hvorvidt repræsentantskabet skal deltage i mødet
* træffer beslutning om godkendelse af forpersonskabets foreløbige forslag om tema for mødet, herunder besøg af Ingerfair

**Referat**Forpersonskabet præsenterede forslaget for et møde mellem samarbejdsforeningerne, netværkene og muligvis repræsentantskabet for at sikre en god og kontinuerlig dialog, og for at facilitere erfaringsudveksling og networking mellem samarbejdsforeningerne og netværkene. Forpersonen argumenterede for, at repræsentantskabet bør være en del af mødet. Bestyrelsen påpegede dog et eventuelt overlap med karrieredagen, som tilnærmelsesvist har samme formål.

Bestyrelsen drøftede forskellige mødeformater og muligheder for at sammenlægge eller delvist kombinere begivenhederne i efteråret. Netværkene blev identificeret som dem med størst behov for erfaringsudveksling.

Bestyrelsen foreslog, at netværkene får deres eget møde med fokus på erfaringsudveksling og fællesskab på tværs af studiebyerne. Netværksmødet planlægges af sekretariatet med udgangspunkt i netværkenes egne behov. Tidspunkt for afholdelse af netværksmødet tilrettelægges også af sekretariatet. Der var bred enighed mellem sekretariatet og bestyrelsen om, at netværksmødet bør afholdes i en anden studieby end København. Derudover foreslog bestyrelsen at udvide karrieredagen med en invitation til repræsentantskabet. Sekretariatet undersøger muligheden for at imødekomme forslagene.

**Ad 7. Djøf Studerende Netværk**

**Resumé**

Djøf Studerende Netværk udarbejder arrangementer for studerende med Djøf-medlemskab. Djøf

Studerende Nord har færre arrangementer og Århus arbejder på at øge antallet af frivillige og

arrangementer, mens Odense har fordoblet sit antal frivillige med positiv effekt. Hovedstaden har

etableret et eventkatalog, hvor foreninger kan lave eksamensbreak arrangementer. Sekretariatet

opfordrer til drøftelse af forbedringer og styrkelse af Djøf Studerende Netværk.

**Indstilling**

Sekretariatet indstiller bestyrelsen til at drøfte potentielle forbedringer og styrker for at videreudvikle og styrke Djøf Studerende Netværk.

**Referat**

Bestyrelsen diskuterede Djøf Studerende Netværks nuværende status og muligheder for at styrke

netværkene. Anders-Christian Jensen præsenterede netværkssituationen i Aalborg, Aarhus,

Odense og København. København har haft udfordringer med rekruttering af frivillige, mens Nord

har reduceret antallet af arrangementer for at lette presset på de frivillige og fokuserer på

eksklusive events for medlemmer. I Aarhus arbejdes der på at øge antallet af frivillige og øge

antallet af arrangementer, mens Odense har fordoblet antallet af frivillige gennem en målrettet

indsats.

Da det har været vanskeligt at rekruttere frivillige og dermed opretholde netværket i København

pga. af mængden af andre tilbud, har man i København i stedet udviklet et eventkatalog, som indtil

videre har opnået stor succes. Bestyrelsen er enig i vurderingen om at bruge kræfter på at udvide

eventkataloget i stedet for at kæmpe for at bevare et netværk, som er svært at løfte. Eventkataloget

modtog ros fra bestyrelsen.

Bestyrelsen drøftede muligheder for at styrke netværkene, herunder at justere fokus væk fra

København og at finansiere flere arrangementer gennem aktivitetspuljen. Bestyrelsen udtrykte

enighed om vigtigheden af at værdsætte frivillige gennem initiativer som uddeling af merchandise

og træning i sociale medier. Der blev også diskuteret balance mellem trivsels- og faglige

arrangementer samt inklusion af netværkene i studiestartskampagnen.

Bestyrelsen udviste interesse i at styrke netværkene. Det blev aftalt at sekretariatet

undersøger nærmere, hvordan man bedst kan imødekomme netværkenes behov f.eks. gennem et

tværgeografisk møde eller workshop, hvor de forskellige Djøf Studerende netværk kan mødes.

Grundet de fleste netværk har rekruttering på efterårssemesteret vil dette først være til foråret

2025.

**Ad 8. Medlemstilfredshedsundersøgelse blandt studerende**

**Resumé**

Sekretariatet har primo 2024 gennemført den årlige måling af den samlede medlemstilfredshed.

Bestyrelsen orienteres om og drøfter resultaterne for dette års måling af medlemstilfredsheden

**Indstilling**

Sekretariatet indstiller, at bestyrelsen

* orienteres om resultaterne fra den årlige måling af medlemstilfredsheden.
* drøfter resultaterne fra den årlige måling af medlemstilfredsheden.

**Referat**

 Kristina Blomhøj præsenterede resultaterne af den årlige medlemstilfredshedsundersøgelse, som

blev gennemført primo 2024. Undersøgelsen måler samlet medlemstilfredshed, gennemsnitlig

medlemstilfredshed og fordelingen mellem fem svarkategorier. Den samlede medlemstilfredshed

er på 72%, og 84% blandt studerende, hvilket er en stigning på 6%. 30% er meget tilfredse, og 0 %

er meget utilfredse. Aalborg Universitet har den højeste tilfredshed (88%).

Bachelorstuderendes tilfredshed er steget og matcher nu kandidatstuderende. KU og CBS har relativt lavere tilfredshed, men ligger stadig tæt på andre universiteter. Medlemsbaggrund forklarer 51% af tilfredsheden, mens kontaktpunkter med Djøf forklarer 21%. Undersøgelsen vider desuden, at deltagelse i arrangementer øger tilfredsheden, mens klik på nyhedsmails har en negativ effekt. Derudover blev det nævnt, at medlemstilfredshed ikke korrelerer med udmeldelsessandsynligheden.

Bestyrelsen tog orienteringen til efterretning.

**Ad 9. Besøg af Anne Bach Waagstein, formand for Djøf Privat**

**Resumé**

Formanden for Djøf Privat, Anne Bach Waagstein, deltager på bestyrelsesmødet for at drøfte fælles interessepunkter mellem Djøf Privat og Djøf Studerende

**Indstilling**

Sekretariatet indstiller, at bestyrelsen og Anne Bach Waagstein drøfter fælles anliggender for de to

delforeninger. Det kan f.eks. omhandle fælles arrangementer, fælles interesser i forbindelse med

Strategi 2028 og evt. trivsel i såvel studielivet og som ansat i studiejob på det private

arbejdsmarked.

**Referat**

Anne Bach Waagstein, formand for Djøf Privat, præsenterede delforeningen og drøftede fælles anliggender med Djøf Studerende. Karrierestartere udgør 25% af Djøf Privats medlemmer, og er den medlemsgruppe som er mest vanskelig for Djøf at fastholde. Delforeningen har dermed et rettet fokus på denne medlemsgruppe, som befinder sig i overgangen fra studielivet til arbejdslivet, og forsøger på forskellig vis at undersøge årsager til grund for udmeldelserne samt udvikle initiativer til at imødekomme karrierestarterne.

Bestyrelsen drøftede årsager til udmeldelser blandt karrierestarterne og overvejede forslag til, hvilke initiativer Djøf Privat kunne afprøve i forbindelse med fastholdelse af disse medlemmer. Det blev bl.a. foreslået at have et øget fokus på branding af relevansen af medlemskabet, samt fremhæve at man kan trække kontingentet fra i skat. Det blev også foreslået at omlægge kontingentbetaling til månedlige betaling i stedet for kvartalsmæssig, da stigningen i kontingentet kan opleves som værende markant.

Derudover drøftede bestyrelsen, hvordan Djøf kan blive mere relevant for unge medlemmer på studiet og i den private sektor ved at fokusere på blandt andet trivsel og ensomhed samt på skabelse af et stærkere fællesskab både fagligt og gennem fælles identifikation af udfordringer, man møder i starten af arbejdslivet. Ligeledes blev det fremhævet, at unge i dag måske ikke altid gøres bevidste nok om, at Djøf plejer deres interesser, hvilket Djøf Privat dermed med fordel kan sætte mere fokus på – også i forbindelse med både forhandling af overenskomster og ved manglende overenskomster i den private sektor.

Bestyrelsen og Anne Bach Waagstein var enige om potentialet for tættere samarbejde mellem Djøf Privat og Djøf Studerende gennem fælles arrangementer og strategiske initiativer.

**Meddelelser (der refereres ikke fra dette punkt)**

**Eventuelt (der refereres ikke fra dette punkt)**